**Vpis v prvi razred**

**Pogoji za vpis**

Na podlagi 45. člena Zakona o osnovni šoli (Uradni list RS, št. 81/06, 102/07, 107/10, 87/11, 40/12 – ZUJF, 63/13, 46/16 – ZOFVI-K in 76/23) morajo starši v 1. razred osnovne šole vpisati otroke, ki bodo v koledarskem letu, v katerem bodo začeli obiskovati šolo, dopolnili starost 6 let.

Vpis v 1. razred poteka v mesecu februarju za naslednje šolsko leto. Za šolsko leto 2024/2025 bomo vpisovali otroke, ki so rojeni med 1. 1. 2018 in 31. 12. 2018.

Starši, katerih otroci imajo prijavljeno stalno ali začasno prebivališče v okolišu naše šole, na dom prejmejo vabilo za vpis.

**Šolski okoliš**

Starši vpišejo otroka v javno ali v zasebno osnovno šolo s koncesijo v šolskem okolišu, v katerem otrok stalno ali začasno prebiva.

V primeru, da želijo starši otroka vpisati na šolo v drugem šolskem okolišu, morajo na matični šoli vpis vseeno opraviti, nato pa na želeni šoli najkasneje v štirinajstih dneh po izteku roka za vpis oddati pisno vlogo, v kateri navedejo razloge za prepis. V drugo osnovno šolo lahko starši vpišejo otroka, če ta šola s tem soglaša.

Vlogo za prepis šolskega novinca na OŠ Livade Izola dobite v šolski svetovalni službi ali na spletni strani šole.

**Ugotavljanje pripravljenosti/odložitev šolanja**

Ob vpisu otroka v osnovno šolo se lahko na željo staršev ugotavlja pripravljenost otroka za vstop v šolo. Če starši predlagajo odložitev šolanja, ker menijo, da njihov otrok ni pripravljen za vstop v šolo, oziroma če odložitev šolanja predlaga zdravstvena služba, je ugotavljanje pripravljenosti otroka za vstop v šolo obvezno.

O odložitvi začetka šolanja odloči ravnatelj na podlagi obrazloženega mnenja strokovne komisije, ki jo imenuje ravnatelj in jo sestavljajo šolski zdravnik, svetovalni delavec ter vzgojitelj oz. učitelj.

**Odložitev šolanja med šolskim letom**

Učencu se med šolskim letom v prvem razredu lahko na predlog šolske svetovalne službe, šolske zdravstvene službe ali komisije za usmerjanje v soglasju s starši iz zdravstvenih in drugih razlogov odloži šolanje za eno leto.